Dette er hypopressiv trening – Passer for alle 
Mange går lenge med plager, uvitende om at hypopressiv trening kanskje er alt som skal til. Noen opplever også forbedret seksualliv.  Hypopressiv trening er et bredt begrep og kan romme en del. Men det er hovedsakelig en metode som kombinerer en spesifikk pusteteknikk og holdningsøvelser for å trene bekkenbunn og kjernemuskulatur.  Målet er å forbedre den automatiske aktiveringen av muskulatur og bindevev i området. – Det vi driver med er ikke bare hypopressiv trening, men en spesifikk måte å trene opp, følge opp og kvalitetssikre på en rask måte som gir best mulig effekt, sier Sadie Lawler som tok treningsformen til Norge i 2017.  Siden da sier hun at hun har hjulpet tusener av norske kvinner med å bli kvitt lekkasjer, nedpress, smerter i rygg og bekken, holdningsproblematikk, plager i form av underlivsprolaps og mye mer. Trening etter fødsel: Dette må du passe på – Det som er unikt med hypopressiv trening er at man både reduserer trykket i buk og bekken og får kjernen og bekkenbunnen til å fungere automatisk igjen, slik de skal. Dette gjør at man kan trene og belaste kroppen mer uten å få plager. Hypopressiv trening passer for alle, både forebyggende og rehabiliterende. Metoden bidrar til å forbedre funksjon i bekken, kjerne og pusteapparatet.  – Alle har godt av en kjerne og bekkenbunn som tåler belastningen de utsettes for gjennom hele livet.  Lawler har gjennom årene fokusert mest på kvinnehelse.  Da hun selv opplevde å ikke få tilstrekkelig hjelp med å rehabilitere egne plager etter fødsel, oppdaget hun treningsformen og bestemte seg for å videreutviklede den til metoden den er i dag. – Jeg brenner for at ingen andre skal finne seg i plager som faktisk kan gjøres noe med, sier hun. Les også: Vekttap etter fødsel? Ekspertene advarer Det er ikke noen fasit på når du bør starte med hypopressiv trening, men det aller beste er å jobbe forebyggende når man har lette plager, ifølge Lawler. – Dessverre er det få som vet nok om egen kjerne- og bekkenbunnsfunksjon. Det gjør at mange først søker hjelp når plagene har blitt veldig ille og i tilfellene der tradisjonelle opptreningsmetoder og behandlingsformer ikke har hjulpet tilstrekkelig etter en lengre periode.  Hypopressiv trening Norge-metoden, som Lawler har utviklet, kan brukes i begge tilfellene. Hun forteller at hun og kollegene har mange års erfaring med å hjelpe kvinner i alle livets faser, alt fra 6 til 87 år.  – Noen er unge og har ikke født, men kjenner at kroppen ikke responderer på trening slik de vil, for eksempel ved at de får lekkasjer, smerter eller lite kontakt med kjernen. Mens noen har født og vil at kroppen skal fungere best mulig fremover, sier Lawler og fortsetter: – Andre er eldre og har gått med plager i veldig mange år før de endelig tar tak i det. De får da en bedre funksjon resten av livet. Hun understreker at menn også kan få en del av plagene, og at de derfor har trent opp flere av dem gjennom årene, med veldig gode resultater. Man trenger minimalt med utstyr i hypopressiv trening.  – Man kan gjøre det helt uten, men en god yogamatte, spesialtilpassede massasjeballer og strikk for mer motstand, vil gi bedre effekt og gjøre treningen enklere. Man kan enkelt trene hjemme dersom man har tilgang på riktig veiledning. De aller fleste som følger hypopressiv trening Norge-metoden, følger nettkurset med noe personlig oppfølging fra en sertifisert instruktør for å sikre best mulig kvalitet og effekt, ifølge Lawler.  Andreas Dønåsen er en av dem. Han har den høyeste mulige sertifiseringen og er spesialisert pro-trener gjennom Hypopressiv trening Norge. Han tilbyr metoden i Trondheim, men forteller også at noen få treningssentre med spesifikt fokus på området har kommet i gang med gruppetimer. Hypopressiv trening Norge-metoden må læres steg for steg for å få effekt og resultater. Øvelsene kan minne litt om yogastillinger, ifølge Dønåsen. – Vi starter med å lære pusteteknikken, der man fokuserer på å utvide brystkassen i hvilepusten og jobber med apnépust, en vakuum-teknikk, sier Lawler.  – Det ser ganske vilt ut på bilder. Da ser det ut som om hele magen blir «sugd» innover. Det mest spennende med dette er at aktiveringen er helt ubevisst. Det skjer kun på grunn av teknikken, og ikke fordi man «skrur på magen» eller «suger inn», fortsetter hun.  Videre lærer man en serie med stillinger for hvert steg, der man aktiverer støttemuskulaturen i kroppen, noe som kan ligne litt på holdningstrening. Deretter kombinerer man disse med pusten.  Til slutt har man en serie med stillinger man gjør, den ene etter den andre, der pusten gjentas gjennom hele serien. Les også: Mari gikk ned mammakiloene og har holdt vekten i fem år – Med metoden vår anbefaler vi at man bruker tolv uker på å lære seg hele serien for å få maksimal effekt. Det er fordi man må jobbe med teknikken og samtidig gjøre kroppen og muskulaturen «tilgjengelige» for opptrening ved å løse opp i spenninger, sier Lawler. – Når man har lært hele teknikken og får god effekt, anbefaler vi at man fortsetter en periode slik at resultatene «fester seg» i kroppen, før man kan gå over til vedlikeholdstrening, fortsetter hun. – Gjennom alle stillingene brukes det to ulike pusteteknikker – en teknikk som sikrer at pustemuskulaturen aktiveres på en hensiktsmessig måte med god synergi mellom mage og brystkasse, og en teknikk som skaper et vakuum i brystkasse ved hjelp av pusten, sier Dønåsen. En serie med hypopressiv trening innebærer ofte: I store deler av Europa har hypopressiv trening blitt brukt i over 30 år for å behandle og rehabilitere en rekke kjerne- og bekkenbunnsproblematikk. De siste 10 til 15 årene har det vokst enormt mye i Sør- og Sentral-Amerika, og de siste årene også i USA og Australia.  – I flere og flere land er det hypopressiv trening en standardanbefaling og ikke et «alternativ». Det er for eksempel en del av pensum for fysioterapeuter og jordmødre i Spania nå, forteller Lawler.  – Det er jo fortsatt altfor mange som ikke vet at dette finnes, og mye skyldes måten det norske helsevesenet er strukturert. Men det sprer seg utrolig fort, understreker hun. Hvor mye man skal kombinere hypopressiv trening med annen trening, avhenger av utgangspunktet ditt.  Har du mye plager, anbefaler Lawler å kun fokusere på hypopressiv trening i en liten periode, for å ikke forvirre eller overbelaste kroppen. Hvis plagene er så alvorlige at livskvaliteten er nedsatt, er førsteprioritet å kunne få en vanligere hverdag.  – Men hovedmålet med treningsformen er å gjøre kjernen og bekkenbunnen i stand til å ta imot mer belastning. Så etter hvert veileder vi i hvordan man kan komme i gang med tilpasset styrketrening for å bygge opp helhetlig styrke også, sier hun. – Vi har også jobbet med toppidrettsutøvere som bruker Hypopressiv trening Norge-metoden for å tjene inn sekunder på løp, og da er det nødvendig med tung trening ved siden av. NIH-forskning: Overraskende funn om «mammamagen» Lawler forteller om flere solskinnshistorier knyttet til den hypopressive treningen.  – Den eldste kvinnen jeg har trent opp, er 87 år. Hun kom til meg da hun hadde kjent på lekkasjer lenge og skjønte at hun snart kom til å måtte gå med bleie, noe som hun nektet.  – Damen gjorde øvelsene over flere måneder og fikk så gode resultater at hun kunne slutte å bruke rullator store deler av dagen, og går til dagens dato fortsatt uten bind.  – Det er virkelig aldri for sent, og metoden kan tilpasses de fleste. Alle fortjener en kropp som fungerer så godt som mulig, så lenge som mulig. Det er flere historier som har gjort et sterkt inntrykk på henne. En av dem handler om en kvinne i 30-årene som fikk underlivsprolaps etter fødsel, som var helt forskrekket over hvor begrenset og lite effektiv hjelp hun hadde fått.  – Hun ble kvitt alle plagene.  Vedkommende snakket med moren sin om det hun opplevde og det hun gjorde. – Etter hvert viste det seg at hun hadde slitt med plager i 35 år og ikke fortalt det til noen, bare skammet seg og ikke visst hva hun skulle gjøre.  – Så datteren fikk henne med på kurset. Da ble hun også helt bra. Jeg får bilder fra dem innimellom, at de går tur i fjellet alle tre, både bestemor, mamma og mini, sier Lawler og understreker hvor takknemlig hun er for at hun fant og videreutviklet metoden for hypopressiv trening. 
Hypopressiv trening styrker kjernemuskulatur og bekkenbunn gjennom pust og holdningsøvelser. Metoden har hjulpet norske kvinner med bekkenrelaterte plager og forbedret seksualliv siden 2017. Egnet for alle aldre og kan fungere forebyggende og rehabiliterende; minimalt med utstyr nødvendig. Sadie Lawler, som tok treningsformen til Norge, legger vekt på kvalitetssikring og riktig veiledning. Øvelsene kombineres med spesielle pusteteknikker og kan styrke kroppen for å tåle mer belastning.